రాహుల్ పార్టీ అధ్యక్ష పదవి చేపడితే మొదటగా పార్టీలో నెలకొన్న ద్వంద్వ నాయకత్వ కేంద్రాలు ముగిసిపోగలవు. ఏక నాయకత్వంతో పార్టీ ఎన్నికల్లో పోరాడడానికి సిద్ధపడుతుంది. అందుకు ముందుగా తన సొంత నాయకత్వ బృందాన్ని ఏర్పాటు చేసుకోవాలి. యువకులకు కీలక స్థానాలు కల్పించడం ద్వారా కాంగ్రెస్‌కు కొత్తరూపు, స్వరూపం అందించగలగాలి. మరోవంక పూర్తి సమయపు రాజకీయ నాయకుడినని రాహుల్ అభిప్రాయం కలిగించాలి. అకస్మాత్తుగా అదృశ్యం అవుతూ, దేశం వదిలి వెడుతున్న ఆయనను ‘పార్ట్‌టైమ్’ రాజకీయ నాయకుడిగా సొంత పార్టీవారే భావిస్తూ వస్తున్నారు. 2019 ఎన్నికలకు, అవి ముందుకు జరగని పక్షంలో 18 నెలలకు మించి వ్యవధి లేదు. వ్యూహాత్మకంగా అడుగులు వేస్తే తన నాయకత్వాన్ని నిరూపించుకోవడానికి రాహుల్‌కు తగు వ్యవధి లభించినట్టు కాగలదు.